./data/phi0914/phi00138/phi0914.phi00138.perseus-lat1.xml
Titus Livius (Livy)
hostium quod roboris erat, Tectosagi et Trocmi, mediam tenebant aciem, milia       hominum quinquaginta; equitatum, quia equorum nullus erat inter inaequales rupes       usus, ad pedes deductum, decem milia hominum, ab dextro locaverunt cornu;            Ariarathis Cappadoces et Morzi auxiliares       in laevo quattuor ferme milium numerum explebant  consul, sicut in Olympo monte,       prima in acie locata levi armatura, telorum omnis generis ut aeque magna vis ad       manum esset curavit   ubi appropinquarunt,       omnia eadem utrimque, quae fuerant in priore proelio, erant praeter animos et       victoribus ab re secunda auctos et hostibus  fractos,                quia, etsi non ipsi victi erant, suae gentis  hominum cladem pro sua ducebant  itaque a paribus initiis coepta res       eundem exitum habuit   velut nubes levium       telorum coniecta obruit aciem Gallorum  nec aut procurrere quisquam ab ordinibus       suis, ne nudarent undique corpus ad ictus, audebant, et stantes, quo densiores       erant, hoc plura, velut destinatum petentibus, vulnera accipiebant   consul iam per se turbatis si legionum signa       ostendisset, versuros extemplo in fugam omnis ratus receptis inter ordines       velitibus et alia turba auxiliorum aciem promovit   Galli et memoria Tolostobogiorum cladis       territi et inhaerentia corporibus gerentes tela fessique et stando et vulneribus       ne primum quidem impetum et clamorem Romanorum tulerunt   fuga ad castra inclinavit; sed pauci intra munimenta sese       recepere; pars maior dextra laevaque praelati, qua quemque impetus tulit,       fugerunt   victores usque ad castra secuti       ceciderunt terga; deinde in castris cupiditate praedae haeserunt, nec sequebatur       quisquam   in cornibus Galli diutius steterunt,       quia serius ad eos perventum est; ceterum ne primum quidem coniectum telorum       tulerunt   consul quia ingressos in castra ab       direptione abstrahere non poterat, eos, qui in cornibus fuerant, protinus ad       sequendos hostis misit   per aliquantum spatium secuti non plus       tamen octo milia hominum in fuga — nam pugna nulla fuit — ceciderunt; reliqui            flumen Halyn traiecerunt   Romanorum       pars magna ea nocte in castris hostium mansit; ceteros in sua castra consul       reduxit  postero die captivos praedamque recensuit, quae tanta fuit, quantam       avidissima rapiendi gens, cum cis montem Taurum omnia armis per multos annos       tenuisset, coacervare potuit   Galli ex       dissipata passim fuga in unum locum congregati, magna pars saucii aut inermes,       nudati omnibus rebus, oratores de pace ad consulem miserunt   eos Manlius Ephesum venire iussit; ipse — iam enim medium       autumni erat — locis gelidis propinquitate Tauri montis excedere properans       victorem exercitum in hiberna maritimae orae reduxit